Referat

Bestyrelsesmøde - Kliplev Lokalråd
Kliplev Hallen, Mandag 25. Februar 2019
kl. 19.00 – ca. 20.30.

Thorkil bød velkommen. Alle bestyrelsesmedlemmer var mødt.

**1.
Gennemgang af referat fra 15. januar og godkendelse.**

De enkelte punkter fra sidste møde blev gennemgået af bestyrelsen.

Bænk ved kirken
Thorkild fik bestyrelsens opbakning til, at vi ansøger Kliplev Mærkens fond om ca. 10.000 kr. til indkøb og opsætning af bænk i det grønne parkområde umiddelbart op til kirken.

Renovering af garageport o.a.
Der investeres ca. 3.- 4.000 kr. til en renovering af den garageport, der er ved vores materialelager (ved Jesper). Det er nødvendigt med opsætning af en afskærmningsvæg samt en renovering af selve garageporten.

”Aktion Ren Dag” den 31. marts
Vi drøftede ”Aktion Ren Dag”, der i år foregår søndag den 31. marts. Det er Kirsten Enig, der primært står for de praktiske forberedelser. Som forberedelse til dagen er man i gang med at finde ud af, hvor mange gribetænger, handsker mv., der skal bruges til de frivillige hjælpere den dag.

Søren vil undersøge om vi kan få gode (evt. gratis) tilbud på gule sikkerhedsveste, alternativt vil Anders hjælpe til.

Genforeningsarrangementer i 2020?
Søren fortalte om nogle af de ideer, der måske kunne realiseres ved et Kliplev-genforeningsarrangement i 2020.

Et sådant projekt kunne fx hedde ”Kliplev under flag”, og herunder kunne der arrangeres historiske udstillinger, vi kunne lave et sønderjysk kaffebord for byens borgere, vi kunne indtænke en blomsterudsmykning i byen, vi kunne holde en stor byfest – evt. med tilhørende live-koncert.

De mange ideer vil Søren arbejde videre med. Han vil også se på, hvilke muligheder der er for at få søgt penge hos diverse fonde. Søren mente, at et større genforeningsarrangement i Kliplev i 2020 vil kunne løbe op i ca. 150.000 kr.

Vi drøfter sagen igen (særskilt dagsordenspunkt) på næste bestyrelsesmøde.

Godkendelse af referat fra 15. januar
Referatet fra bestyrelsesmødet den 15. januar blev godkendt uden bemærkninger.

**2.
Planlægning af generalforsamling den 20. marts, herunder:
\* Drøftelse af regnskab/budget for udstyrsindkøb
\* Drøftelse af vedtægtsændringer.**
Markedsføring af generalforsamlingen
Vi blev enige om, at generalforsamlingen op til den 20. marts markedsføres på vores hjemmeside, på Facebook, ved opslag i Hallen og Brugsen samt ved at vi tilbyder KLOMK et mindre beløb for at uddele en folder til alle husstande med invitation til generalforsamlingen.

Anders og Søren står for det praktiske i den forbindelse.

Dagsordenen
Vi gennemgik det udsendte forslag til dagsorden for generalforsamlingen. Dagsordenen blev godkendt med den lille ændring, at de to punkter ”Behandling af indkomne forslag” og ”Forslag om vedtægtsændringer” følger efter formandens og kasserens beretninger (og før valghandlingerne).

Valg af dirigent
Vi foreslår Jens Larsen som dirigent.

Regnskab/udstyrsregnskab, v. Eskild
Eskild vil som kasserer fremlægge regnskabet for foreningen på generalforsamlingen. I år er det særligt regnskabet vedr. indkøb af diverse havematerialer, der fylder i regnskabet. Vi har fået et stort tilskud fra Aabenraa kommune, der skal afregnes korrekt i forhold til kommunens tilsagnsskrivelse.

Eskild, Søren og Thorkil vil frem mod generalforsamlingen sikre, at alle bilag gøres klar til revisorgennemgangen.

Vedtægtsændringer
Thorkil havde forinden mødet fremsendt forslag om tre justeringer af foreningens vedtægter. Der er tale om tilføjelser i paragraf 4, paragraf 6 og paragraf 9.

Det ene af forslagene blev af bestyrelsen justeret en anelse, idet forslaget vedr. paragraf 6 nu lyder: ”Valg af op til 2 suppleanter til bestyrelsen og op til 2 suppleanter til revisorer”.

Bortset herfra blev de tre forslag til vedtægtsændringer vedtaget af bestyrelsen, og de vil nu blive fremlagt for generalforsamlingen.

Valg af potentielle suppleanter
Vi diskuterede navne på nogle personer, der måske kunne være interesserede i at lade sig vælge som suppleanter til bestyrelsen.

Valg af potentielle revisorsuppleanter
Vi diskuterede navne på nogle personer, der måske kunne være interesserede i at lade sig vælge som revisorsuppleanter.

**3.
Skrivelse vedr. udviklingsperspektiv om procesmøde og bymøde. Afklaring af sted og datoer.**
Efter en kort diskussion blev vi enige om følgende tidspunkter og steder for de næste møder i udviklingsprojektet:
 **Procesmøde** torsdag den 14. marts kl. 19.00 – 21.00
**Bymøde** mandag den 29. april kl. 19.00 – 21.00

**4.
Forslag om nummer på afkørsel Kliplev (73) - motorvej**

Bestyrelsen udtrykte tilfredshed med Vejdirektoratets svar på Anders’ henvendelse med ønsket om at få nummer 73 tilbage på Kliplev-afkørslen ved motorvejen. Vejdirektoratet har imødekommet ønsket, og den nødvendige skiltning vil blive gennemført inden for det næste halve års tid.

 **5. Drøftelse af kalender-ophæng m.v. v. Eskild**

Eskild udleverede en oversigt over omkostningerne ved at få færdiggjort opsætning af 3 skærme til visning af Kliplev-kalenderen. Den ene skærm vil blive placeret i Kliplev-Hallen, de to andre prøver vi at finde andre steder til. Den samlede pris for alle tre skærme inkl. gulvstativ, vægbeslag m.m. udgør 6.400 kr. inklusive moms.

Efter en kort diskussion blev vi enige om at sige ja til dette projekt. Eskild tager sig af det videre praktiske arbejde.

 **6. Eventuelt**
LAR-tilslutning - Kan vi gøre noget?
Søren fortalte om den bustur, der var arrangeret i samarbejde med Arwos til Bredebro lørdag den 23. februar. Der var en fin tur med et veltilrettelagt program, men desværre var der kun 6 Kliplev-borgere med i bussen. I Bredebro er der ikke etableret sivebede, hvorfor vi talte om den egentlige nytte af at få oplyst, hvordan de havde gjort tingene der. Ronni gjorde særskilt opmærksom på de udfordringer, som et stort antal sivebede vil få for trafikafviklingen i Kliplev bymidte.

Arwos sender i denne uge information ud til de borgere, der endnu ikke har meldt sig til LAR-ordningen i Kliplev centrum. Bestyrelsen udtrykte i forbindelse hermed en vis skepsis over for den folder, som Arwos har lavet.

Vi bakker fortsat op om LAR-projektet og vi stiller os gerne til rådighed, hvis der måtte være behov for os i den anledning.

Baneoverskæringerne i Kliplev
Anders omtalte kort det svar, der netop er kommet fra Bane Danmark vedr. Infrastrukturgruppens henvendelse om de to baneoverskæringer i Kliplev.

Ifølge svaret fra Bane Danmark vil man i forbindelse med den igangværende udskiftning af det gamle signalanlæg modernisere de to baneoverskæringer i Kliplev. Det vil ske i år 2023. Ved de 2 baneoverskæringer i byen vil trafiksikkerheden for især gående og cyklister blive forøget.

”Tip din kommune”
Vi talte endelig om, at der på Aabenraa Kommunes hjemmeside er adgang til servicen ”Tip din kommune”. Her kan man tippe kommunen om ting, der ikke måtte være i orden – fx dårlig asfaltbelægning på en bestemt strækning. Thorkil lovede at indberette, at vi i Kliplev har et asfaltproblem lige nu på Lundtoftvej.

Antal medlemmer
Foreningen har lige nu 68 medlemmer.

Kommende møder
Generalforsamlingen foregår **onsdag den 20. marts kl. 19.00 i Kliplev-Hallen.**
Inden da er der procesmøde **torsdag den 14. marts kl. 19.00 i Kliplev-Hallen.**

*Referent: Anders Jessen*